  Виталий Пронин Кыштыр сумкаме тырисько. Киы куалекъя, Интернет пыр электрон билет басьтыны турттӥсько: уг пӧрмы. Поездозь 40 минут кылиз. Мыноно-а, ӧвӧл-а? Такси ӧти. Ведраысь жагез куштыны мынӥсь мурт сямен, усьтыр-табыр потӥ. Сибире!.. Катунь шур.Сибыр - со каторгаСибирьлэсь мон котьку кышкасько вал. Со сыӵе паськыт но тодмотэм потылӥз. Калыкмылэн вираз пыӵамын, дыр, сопалъёслэсь курдан. Отысь вуизы татаро-монголъёс, отчы уллязы кулакъёсты, репрессие сюремъёсты. Лида бабае егит дырзэ тодаз вайылэ: «Кто в Сибири не бывал, тот и горя не видал. Тон Сибырын вал-а? Мон ветлӥ, дедэныды ӵош этапен… Сютэмесь пленнойёс сиён куро - нош мон обозын, номырин юрттэме уг луы: сюлмы чутрак луиз!» Война бере секыт аръёсы Микол дедмы отын службазэ нуиз ай. Бабамы соку нылпи возьма ни вал. Мае но со адӟоно ӧз луы!Таӵе верамъёс бере мыным но «Сибырез» адӟыны курдыт вал. Новосибирске мон вуи куалекъяса. Городэтӥ поръяса, буйгай но няськай кадь. Тупай уго туж чебер нуналэ: 9-й Май! Калык парадэ потэмын, кар шорын концерт мынэ, кокардаосын чеберъям дӥсен но йыразы пилоткаосын адямиос люр-ляр каро. Город паськыт - совето вакытысь зэмос кар. Но Казанен ӵошатыса-а, мар-а, огшоры потӥз. Малы сыӵе кырсь но вуж? Кӧня ке гожтэмъёс синэз гочатӥзы ик: «Уйгурская кухня», «Чум-чум: сибирский стритфуд», «Музей Н. Рериха»…Рерих: кынар кабонКотькуд адямилы улон сётэ сое, малы со ачиз дась. Малы меда мон Николай Рерихлы сӥзем музеез синйылтӥ? Тодӥсько вал та дано но паймымон суредась но философ сярысь, но ноку ӧй малпа, соин пумиськон таӵе матын луоз шуыса. Н. Рерих бадӟым пытьы кельтӥз эзотерика, дуннеез валан удысын. Сое гажало пӧртэм сэрегъёсын: Европаын, Америкаын, Индиын. Кышноез но, Елена Ивановна, паймымон визьмо кышномурт вылэм. Со трос гожтэмъёссэ кельтэм, кылсярысь «Агни Йога» дышетонэз. Николай Рерихлэсь суредъёссэ адӟиськод ке, валаськод: зэмос шудо, тазалыко адями гинэ сыӵе сайкыт суредъёс кельтыны быгатысал! Музейын репродукциосыз трос: Гималаи гурезьёс, вашкала батыръёс, огазеям конфессиосысь инмар-утисьёс, визьмочиос, пыдэстэм инъёс но зарезьёс, нош ик гурезьёс… Тибетэз та семья туж гажа вылэм. 1923-тӥ-1928-тӥ аръёсы Рерихъёс Юрий пиенызы (со вал дано кылчи-полиглот но востоковед) Шор Азие экспедицие ветлӥзы. Санкт-Петербургысь интеллигентъёс ӧз кышкалэ Алтайысь но Гималаиысь пичи калыкъёс доры эскеронъёсын потыны. Кынмазы, пленэ сюрылӥзы… Кытысь кынар кабизы? (Лэсьтэм  ужзы шоры учкыса, эшшо но валатски: тодмотэмезлэсь кышкано ӧвӧл!) Юрий пизы переводчик вал - со юрттэмен, бичазы калык мадёнъёсты но этнографиен герӟаськем ваньбур. Гималаи гурезьёсы тубаса, кынмыса но сютэм улыса, Н. Рерих ӧз дугдылы суредаськемысь… Экспедицизы бере Рерихъёс Индие улыны выжизы: укыр синмаськизы та палась калыкъёслы. Вуылӥзы соос Алтайысь Вылӥ Уймон гуртэ но, отын али музей-корказы вань. Мынам но сюресэ Алтае - азьлань… Нылкышно шаманлэн шыркунэз (бубен).Кучияк но чегедекКыӵе мусо но пичи, чылкыт тон, Алтай музъем! Алтай крайысь Бийск городэ вуэме бере ик шӧдӥ тае: нокытын жаг уг костаськы. Ваньмыз вожектэмын, яблокпуос сяськаясько. Узьмаг! Гурезьёс гинэ ӧз на адске. Маршрутка нуиз монэ Алтай Республикалэн шоркараз Горно-Алтайске, ортчимы В. Шукшин писательлэн вордскем гуртэз пыр. Сюрес кузя горд но тӧдьы скалъёс, жалем турын сиыса, калго. Горно-Алтайск доры вуыкум, сюлэмы золгес йыгаськыны кутскиз: тани соос - гурезьёс!Горно-Алтайскысь кун университетэ мон вуи алтай драматургилы сӥзем конференцие. Татын данъязы Павел Кучияк драматургзэс. П. Кучияк - просветитель, нырысетӥосыз пӧлысь драматург, кылбурчи. Алтай Республикаысь Писательёслэн огазеяськонзылэн тӧроез Бронтой Бедюров сое туж данъяса вераз. Берло вераськыкумы, тодаз вайиз удмурт писательёсты Е. Загребинэз но С. Самсоновез - азьвыл поколениысь йыг-йыг пиосмурт та, малпай. Утыр мукет тодосчиен, Раиса Палкинаен, тодматским: таиз салам вераз Москваын ӵош дышетскем эшезлы - Анна Зуева-Измайлова тодосчимылы. Конференциез радъясь кылчи Нина Киндикова но кема гинэ юалляз: малы ӧз вуы Удмурт университетысь Татьяна Зайцева?Алтайёс удмуртъёсты ӟеч тодо вылэм. Бордам «лякизы» егит, сайкыт пальпотонэн пиштӥсь магистранткаез, нимыз Айару Тохтонова. Со Литинститутын дышетскемез дырысен Лариса Мардановаез тодэ, Удмуртиын кунояськемез вань! Ӝыт милемыз Йӧскалык театре нуллӥзы. Учкимы Павел Кучияклэн повестезъя «Аза-Ялан» спектаклез. 1920-тӥ аръёсысь эрик но музъем понна нюръяськонъёс туала сямен возьматэмын - синмаськи. Туж кельшымон потӥз чегедек - бызем кышномуртлэн дукес выллем выл дӥсез. Алтай нылкышноос быземзы бере кык пунэт нулло, соосты чеберъяло куалемъёсын но дуно изъёсын. Туж секытэсь вылӥллям сыӵе йырси пунэтъёс… Йыразы - тумошо изьы, толэзь сюрло выллем. Алтайёс - тюркъёс. Вашкала дауръёсы кочевникъёс вылӥллям, берло дышиллям музъемез гырыны-кизьыны. Нош сиёнзы сыӵе ик «кочевой» кылем: вал сӥль, ыж сӥль - ваньмыз кузьыт. Тае мон валай, алтай калык сиськонние ветлыкум. Отчы чортӥз эшшо огез выль эше - Ижысь горд сюй посуда лэсьтӥсь Вера Степановалэн тодмоез Елена Ямаева (малы ке нимыз ӟуч, нош алтай ныл нимъёс яркытэсь: Айару, Алтынсай, Айана, Эртече…) «Кочо» нимо шыдзэс кӧня ке ӟузьылӥ но - всё, кӧты тыриз. Мантыосты шуген кушай ни. Вал сӥлен салатсэс сиеме ӧз ни поты… Кампет кадь конял сыр чыртыям дугдӥз кадь. Но алтай турынъёсын ческыт чай ваньзэ гылтӥз. Катунь шурзы сямен…Катунь - кӧкыАсьмелэн Кам - соослэн Катунь. Кам зыл-зыл бызе, уг дырты. Катунь - шуэрес, ваменэс, бугырес. Катунь сярысь гурт калык вера: пыласькыны, вузэ исаны уг яра, угось шур кузё-кенаклэн вожез потоз. Соин ик, пыласькисьёс вань ке, соос туристъёс, вылды. Мон ӧй дӥсьтысал: вуэз урмыса бызе, чар кезьыт. Выж вылысен вадьсаз сылыку, йыр пороме. Кыӵе меӵесь но синмальдымонэсь ярдуръёс! Пужымъёс будо, котькытын пуштрес пужымъёс… Нуизы милемыз, конференцие но тюрк кылъёсъя олимпиадае вуэмъёсты, экскурсие. Ветлӥмы Анос гуртэ, кытын улӥз но ужаз Г. Чорос-Гуркин суредась, И. Шишкинлэн дышетскисез. Г. Чорос-Гуркин пал син вылэм, озьы но туж чебер суреданы пӧрмытылэм ӵапак гурезьёсты, инбамез. Сталин вакытэ со репрессировать каремын. Жаль! Макем ми, Россиысь пичи калыкъёс, огкадесь! Революциен ваем геройёсмы одӥг сюресъя вамыштэмын, одӥг гуэ согемын… Алтаецъёс пӧлын мыным туж шуныт вал: ми ог-огмес валаськом, ог-огенымы лулпуш ласянь тупаськом, потӥз. Асьмеос тюркъёс ӧвӧл ке но, гурезьёсын ӧм будэ ке но, вашкалаосты гажан, выжы сямъёсты утён, инкуазьлы йыбырттон - тӧр шорын, соослэн но озьы ик. Милям «эль» - соослэн «эл». Милям «шунды» - соослэн «кунду». Милям но, соослэн но - «батыр». Аракызы но арака (йќллэсь кудӟытӥсь чырс юон, пе, со). Удмурт кылын трос тюркизмъёс, нош алтай кылын удмуртизмъёс вань меда?Мае мон валай та ветлэмысьтым: кыдёкынлэсь кышкано ӧвӧл. Куддыр кыдёкысез туж матын луэ. Нош матысез - воксё мурт. Кыдёкысь пичи алтай калык - телеутъёс, кумандинъёс, тубаларъёс но мукетъёсыз - асьме ӵыжы-выжыосмы. Уг тодӥськы, малы, но соос - бӧляк-иськавынъёсмы… Историкъёс юнме уг оскыто: вань калыкъёс вашкала Тибетысь-Алтайысь потэмын. Оло, астэ валан-шедьтон понна ик вуылоно отчы - вашкала вордэм музъем вылэ.Дарали Лели  Теги: дуннекотырес  